Καφεμάτικα με τηγάνιση και χταπόδι στο ζουμί του
Τρία από τα μέλη της Λέσχης Γαστρονομίας Μυκόνου, μαγείρεψαν  με ντόπια υλικά πιάτα με γεύση και αέρα από το νησί των ανέμων.
1 μέτριο χταπόδι 800 γρ. - 1 κιλό, καθαρισμένο (από τα εντόσθια, τα μάτια και το στόμα του), 80 ml ελαιόλαδο 40 ml ξίδι, 400 γρ. φασόλια καφεμάτικα (ή μαυρομάτικα), 80 γρ. ρύζι Καρολίνα, 1 μέτριο ξερό κρεμμύδι, σε ψιλά καρέ, 2 φέτες χωριάτικο ψωμί, κομμένο σε κυβάκια (σαν κρουτόν), 100 ml ελαιόλαδο, 40 ml ξίδι, αλάτι, φρεσκοτριμμένο πιπέρι
Βάζουμε σε μια κατσαρόλα το χταπόδι, χωρίς υγρά (το χταπόδι θα βγάλει τα δικά του), σκεπάζουμε με το καπάκι και βράζουμε σε μέτρια φωτιά για περίπου 35 - 40 λεπτά. Ελέγχουμε τρυπώντας ένα πλοκάμι με ένα καλαμάκι για σουβλάκι ή ένα πιρούνι. Αν το καλαμάκι τρυπάει τη σάρκα με μια μικρή αντίσταση, είναι έτοιμο.Ρίχνουμε το ξίδι και το ελαιόλαδο, αφήνουμε 2 - 3 λεπτά να μαγειρευτούν και αποσύρουμε από τη φωτιά.Παράλληλα, ρίχνουμε σε μια κατσαρόλα τα φασόλια και 1 λίτρο νερό και βράζουμε σε δυνατή φωτιά για περίπου 10 λεπτά, μέχρι να μισομαλακώσουν.Ρίχνουμε το ρύζι και αλάτι και συνεχίζουμε το βράσιμο για άλλα 20 λεπτά ή μέχρι να μαλακώσουν τα φασόλια και το ρύζι.Αν μείνουν αρκετά υγρά, στραγγίζουμε.Σε ένα τηγάνι ζεσταίνουμε 2 κουτ. σούπας από το λάδι σε δυνατή φωτιά και τηγανίζουμε το ψωμί για 2 - 3 λεπτά, μέχρι να γίνει τραγανό. Αποσύρουμε από τη φωτιά, βγάζουμε το ψωμί με τρυπητή κουτάλα και αφήνουμε σε απορροφητικό χαρτί να στραγγίξει από το περιττό λάδι.Σε μια φαρδιά κατσαρόλα ζεσταίνουμε το υπόλοιπο ελαιόλαδο σε δυνατή φωτιά και σοτάρουμε το κρεμμύδι για 2 - 3 λεπτά, μέχρι να ροδίσει. Ρίχνουμε τα φασόλια με το ρύζι και το ξίδι. Ανακατεύουμε απαλά να αναμειχθούν και αδειάζουμε σε πιατέλα. Από πάνω βάζουμε το χταπόδι με τη σάλτσα και, αν θέλουμε, περιχύνουμε με λίγο εκλεκτό ελαιόλαδο.
Όσπρια,Χταπόδι